С Т А Н О В И Щ Е

от проф. д-р Мира Николаева Маркова, преподавател в катедра „Етнология” при Историческия факултет на СУ „Св. Климент Охридски“ за дисертационен труд на тема: „Индианските организации“ в Европа (Етнографско изследване върху групи за културно-исторически възстановки)

автор: Любомир Георгиев Кюмюрджиев, за присъждане на образователна и научна степен „доктор”

Предложеният за защита дисертационен труд поставя в центъра на изследователския интерес на Любомир Кюмюрджиев културно-историческите възстановки през ХХ век като възможност за конструиране на алтернативни идентичности. Проучените европейски „индиански“ дружества представляват сериозно предизвикателство, като поставят и редица въпроси за същината на феномена „културно- исторически реконструкции“ през XXI век и българския пример в тази посока.

Дисертационният труд се състои от увод, три глави, самостоятелна част, озаглавена: Case Study. Българското общество по индианистика „Орловият кръг“, заключение, библиографска справка с общ обем 224 страници. Библиографската справка включва 138 единици, както и 16 интернет източника, което показва много добро познаване на литературата и дигиталните ресурси по проблема.

Целтана настоящото дисертационно изследване е да запознае научната общественост със закономерностите, свързани с възникването и развитието на „индианските“ организации като се направи сравнение с други групи за културно- исторически възстановки и се направи етнографски анализ на явлението. Постигането на основната цел е свързано с решаването на набор от задачи, коректно формулирани от автора. Според мен задачите са решени успешно, а критичният прочит на дисертационния труд доказва, че основната цел е изпълнена. Докторантът Любомир Кюмюрджиев предлага оригинален продукт. Постигнат е баланс между теоретичната рамка и емпиричното изследване, със съществен принос на рефлексивния подход като, разбира се, са използвани и класическите за етнологията методи. Навсякъде в дисертационния труд анализът на данните е коректен и използван по предназначение. Добросъвестно е цитирането на източниците и литературата като това не се прави самоцелно, а е хармонично вплетено в структурата на изложението.

Първа глава на изследването е озаглавена: **Многото пътища към миналото** и се фокусира върху феномена на историческите възстановки и реконструкции. Тук докторант Кюмюрджиев предлага категоризация на съществуващите историческите възстановки, които са разгледани като комплекс от дейности, свързани с конкретен исторически момент, конкретно общество и ситуация. Тук е отделено и специално място на възникването на „индиански“ организации. Предложен е и обоснован анализ на отделните категории реконструктори.

Втора глава: **„Свободата…Винету“** се фокусира върху причините за интереса на европейците към американските индианци, като авторът обръща поглед на значими социокултурни и политически явления в европейската история, предпоставили изследваното явление като културен феномен. Докторант Кюмюрджиев търси отговор на въпроса: защо именно индианците попадат толкова осезаемо в полезрението на различните европейски общества. Авторът показва сериозна историческа подготовка, фокусирана върху общата тема на дисертационното изследване и превърната в база за етнографското изследване.

Трета глава: Горски умения, бизонови дни и Пау-Уау има за подзаглавие Кратка история на „индианските“ организации в Европа, но всъщност задълбочено проследява възникването на тези организации в различни страни през различни периоди от двадесетото столетие. Посочени са характеристиките на отделните организации като е откроено както общото, така и специфичното за отделните организации. Авторът застъпва тезата, че постепенно се стига до унифицирането на индианизма в Европа. Проследена е организацията и йерархията в отделните групи. Обръща се внимание и на правилата за провеждане на фестивалите пау- уау. Акцентира се и върху тяхната същност. Авторът балансирано и обективно посочва и влиянието на съвременната международна криза, предизвикана от войната в Украйна и появата на деиндианизацията. Проследяването на процесите в развитие е един от приносите на този дисертационен труд.

Специално място в общата структура на дисертационното изследване заема case study върху българското обществото по индианистика „Орловият кръг“. Тук рефлексията и саморефлексията вървят ръка за ръка. Докторантът използва лично проведени интервюта, за да докаже с емпиричен материал теоретичните постановки, застъпени в предишните глави, но вече с фокус върху българския материал. Това е иновативен подход към разработваната тематика и в тази посока дисертацията е безспорно приносна. Личи, че проучването е дългогодишно и многостранно, оттук е и неговата задълбоченост.

В текста прозира аргументацията от проведените интервюта и включени наблюдения, което показва изградено умение у Любомир Кюмюрджиев да оценява предизвикателствата на етноложкия терен и добросъвестно да прилага резултатите от теренната работа като успява да изведе максималната полза от позицията си на инсайдър. Безспорно обаче е запазена и нужната обективност при оценката на явленията и процесите.

Трябва да бъде отличен точният изказ и звучене на дисертационния труд, което го прави увлекателен и лесно четивен.

Чрез своя дисертационен труд Любомир Кюмюрджиев се реализира като перспективен учен, със сериозен аналитичен потенциал, теоретична и практическа подготовка и умение за обосновка на предлаганите тези, които в съдържателен план се отличават с комплексност, оригиналност и прецизност.

Отчитайки достойнствата на дисертацията „Индианските” организации в Европа (Етнографско изследване върху групи за културно- исторически възстановки)“ и спецификите при реализирането й, намирам за основателно да дам своята положителна оценка и да препоръчам на научното жури да присъди на Любомир Георгиев Кюмюрджиев образователната и научна степен „доктор”.

София, 14. 08. 2023 г. Автор на становище:

 проф. д-р Мира Маркова